Document ID: 32011R0026

KOMISIJAS REGULA (ES) Nr. 26/2011
(2011. gada 14. janvāris)
par atļauju izmantot E vitamīnu kā barības piedevu visām dzīvnieku sugām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 noteikts, ka dzīvnieku ēdināšanā lietotām piedevām jāsaņem atļauja, un paredzēts šādas atļaujas piešķiršanas pamatojums un kārtība. Minētās regulas 10. pants paredz, ka atkārtoti vērtē piedevas, kuru lietošana atļauta atbilstoši Padomes Direktīvai 70/524/EEK (2).
(2)
Direktīva 70/524/EEK kategorijā “vitamīni, provitamīni un noteiktas ķīmiskas vielas ar tiem līdzīgu iedarbību” atļāva uz neierobežotu laiku lietot E vitamīnu kā barības piedevu visām dzīvnieku sugām. Pēc tam saskaņā ar Regulas (EK) Nr. 1831/2003 10. panta 1. punktu minēto piedevu kā esošu lopbarības līdzekli iekļāva lopbarības piedevu reģistrā.
(3)
Saskaņā ar Regulas (EK) Nr. 1831/2003 10. panta 2. punktu un saistībā ar minētās regulas 7. pantu tika iesniegts pieteikums atkārtoti novērtēt E vitamīnu kā barības piedevu visām dzīvnieku sugām, pieprasot to klasificēt piedevu kategorijā “uzturfizioloģiskās piedevas”. Pieteikumam bija pievienota Regulas (EK) Nr. 1831/2003 7. panta 3. punktā prasītā informācija un dokumenti.
(4)
Eiropas Pārtikas nekaitīguma iestāde (Iestāde) 2010. gada 25. maija atzinumā secināja, ka, lietojot E vitamīnu pēc izvirzītajiem nosacījumiem, tas kaitīgi neietekmē dzīvnieku veselību, cilvēku veselību vai vidi (3). Tā arī pārbaudīja ziņojumu par barībā lietotās dzīvnieku barības piedevas analīzes metodi, ko iesniegusi ar Regulu (EK) Nr. 1831/2003 izveidotā Kopienas references laboratorija.
(5)
E vitamīna novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc ir jāatļauj izmantot šo piedevu, kā norādīts šīs regulas pielikumā.
(6)
Tā kā atļaujas piešķiršanas nosacījumu izmaiņas nav saistītas ar drošības apsvērumiem, ir lietderīgi paredzēt pārejas periodu, lai atbrīvotos no esošajiem premiksu un barības maisījumu krājumiem.
(7)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Pielikumā minētos preparātus, kas iekļauti piedevu kategorijā “uzturfizioloģiskās piedevas”, ir atļauts izmantot kā dzīvnieku barības piedevas, ievērojot minētajā pielikumā izvirzītos nosacījumus.
2. pants
Saskaņā ar Direktīvu 70/524/EEK vai Regulu (EK) Nr. 1831/2003 barību, kas satur E vitamīnu, drīkst laist tirgū un lietot, līdz izbeidzas krājumi.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 14. janvārī

Labels: 0
17
6